# КАНОН ВСЕМ СВЯТЫМ

#  *Глас 8-й*

*Песнь 1:* **П**еснь возслем людие чудному Богу нашему, свободившему Израиля от работы, песнь победную поюще и вопиюще: поим Тебе Единому Владыце.

*Припев:* Вси святии, молите Бога о нас.

**П**ророческий соборе, апостольское сословие, мученик воинства, Владыку всех молите, спастися мне, прегрешении многими обдержимому.

**И**ераршеский соборе, преподобнии и праведнии вси, благ вечных улучити, молитеся, верою вас блажащим.

Слава: **В**сех святых Твоих, Господи, воспеваем чи́ны, яко молитвами их озаряеши души наша: Ты бо еси Свет неприступный, неведения мрак отгоняяй, присносущными Твоими све́тлостьми.

И ныне: **П**ресвятая Дево Мати, Яже Пресвятое Слово родила́ еси, освяти всех верою Тя со всеми святыми славящих, молимтися.

*Песнь 3:* **Т**ы еси утверждение притекающих к Тебе, Господи, Ты еси свет омраченных, и поет Тя дух мой.

**С**вященнейший лик вас божественных пророк величаем и мученик множество пострадавших крепко почитаем молящеся: да юже славу получисте, сея и мы причастницы быти сподобимся, вашими молитвами.

**С**вятейшии Христовы иерарси, и честни́и преподобных собори, со всеми святыми, о всех нас человеколюбца Бога моли́те, молим вы.

Слава: **З**акону повинующеся Твоему угодников Твоих собори, многообра́зными добродетельми осветишася; сего ради наследницы быша обителей Твоих небесных, Владыко Царю; ихже молитвами да и нас таможде всели́ши, Премилостиве.

И ныне: **Б**огорадованная Чистая, со всеми пророки, мудрыми апостолы, священномученики и со всеми праведными, моли Господа, яко да совершенное разрешение прегрешений приимем.

*Песнь 4:* **У**слышах, Господи, смотрения Твоего таинство, разумех дела Твоя, и прославих Твое Божество.

**В**осхваляем вас, богоглаголивии пророцы, и воспеваем, боговидцы апостоли, со всеми добре о Господе течение совершившими, яко да молитвами вашими и мы настоящаго жития течение богоугодно совершити возможем.

**Я**ко многосветлыя зве́зды, добродетелей светлостию озаряете верных исполнения, преподобнии отцы наши и вси Божии угодницы; сего ради вас ублажаем.

Слава: **С**овокуплься собор святых Твоих, Господи, ради любве, и тоя́ наслаждающеся, со ангелы ликует о Тебе, Всевидче Господи всех; егоже ликовствования да и нас сподобиши, молитвами угодников Твоих, Всесильне.

И ныне: **Е**дина Бога воплощеннаго рождши, Всесвятая, Того умоли в день страшный всех нас спасти, и жизни вечныя и света сподобити, егоже зрят вси добре угодившии.

*Песнь 5:* **У**тренююще вопием Ти: Господи, спаси ны; Ты бо еси Бог наш, разве Тебе иного не вемы.

**С**вятителие, пророцы, преподобнейшии отцы и богоносцы, лучами Духа просвещающе всю тварь, тьму разоряйте страстей наших, молим вы.

**Р**аны ваша и язвы врагу явишася язвы неисцельныя; язвы же ныне исцеляют всем верным, страдальцы Господни.

Слава: **И**ерархи Твоя, и священномученики, и вся святыя просветивый, Господи, тех молитвами ущедри мя, ведый безмерная моя прегрешения.

И ныне:**П**речистая Дево, похвало мучеников, и преподобных, и праведных, и всех святых, от всякаго мучительства лукаваго изми мя, молюся.

*Песнь 6:* **Р**изу мне подаждь светлу, одеяйся светом яко ризою, многомилостиве Христе Боже наш.

**Д**енница светозарная позна́ни бысте на земли, благочестия светом озаривше верныя, преславнии Христовы оружницы и святителие праведнии.

**У**мерщвле́ни бывше ран многих наведеньми, жизнь истинную наследовасте; темже молите Христа, спасти вся верныя, святии мученицы.

Слава: **С**лава премудрым святителем, и преподобным, и всем святым Ты еси, Христе: молитвами их люди Твоя уще́дри, ихже Своею Кровию, яко Человеколюбец, стяжал еси.

И ныне: **В**оспеваем Тя вернии, Богорадованная Владычице: препетаго бо Бога родила еси, Егоже моли, Пречистая, граду и людем Твоим в мире спастися.

*Кондак:* **Я**ко начатки естества Насадителю твари, вселенная приносит Ти, Господи, богоносныя мученики; тех молитвами в мире глубоце Церковь Твою, жительство Твое Богородицею соблюди, Многомилостиве.

*Икос:* **И**же по всей земли мучившиися и на Небеса преселившиися, иже страсти Христовы подражавшии и страсти наша отьемлющии, зде днесь собираются, перворожде́нных показующе Церковь, яко горния образ содержащу, и Христу вопиющу: Бог мой еси Ты, Богородицею соблюди мя, Многомилостиве.

*Песнь 7:* **О**троцы благочестивии в Вавилоне, образу златому не поклонишася: но посреде огненныя пещи орошаеми, песнь воспеваху, глаголюще: превозносимый отцев и нас, Боже, благословен еси.

**С**вятых чини, во святых почивающаго немолчно восхваляюще, пищи небесныя наслаждаетеся, и радующеся ликуете, поюще: отцев наших Боже, благословен еси.

**С**ветозрачнии святителие, и преподобнии, и пророцы, и священномученик досточудное множество, и в постничестве просиявшии све́тло, присно о нас молитеся, да помиловани будем, поющии с вами: отцев наших Боже, благословен еси.

Слава: **Р**адующеся поем Твоих, Господи, всех святых собор, отвсюду собравшихся, и роды вкупе, и достоинства, и жительства, и с ними поем, зовуще: отцев наших Боже, благословен еси.

И ныне: **С** мученики, Пречистая, с преподобными отцы, со пророки и всеми святыми, во святых Единаго почивающаго умоли всех освятити нас, славословящих Тя во вся веки.

*Песнь 8:* **Б**огоглаголивии отроцы в пещи, со огнем пламень попирающе, пояху: благословите дела Господня Господа.

**С**вятителие, пророцы, апостоли, мученицы и вси святии, подвиг скончавше, священное улучисте водворение со ангелы; с нимиже проси́те очищения всем нам и велия милости.

**У**мертвивше плоть болезньми многими, жизни сподобистеся будущия, преподобнии; юже получити и нам молитеся, угодницы Божии, молим вы.

Слава:**С**вященницы Твои, Христе, правдою облечени преподобне, и вси святии от века ныне купно радуются, Твою добро́ту зряще Божественную ясне́йше; юже зрети и нас, ради святых Твоих предстательства, сподоби, Человеколюбче.

И ныне: **Б**огородительнице Чистая, со всеми пророки, и мученики, и преподобными, священномученики и со всеми, святыми, ущедрити нас Всемилостиваго Спаса моли, молимтися.

*Песнь 9:* **В**оистинну Богородицу Тя исповедуем, спасеннии Тобою, Дево Чистая, с безплотными лики Тя величающе.

**В**ас, священнодейственнии пастырие, пророк святых лик, праведных безчисленное множество, мученик собор, постников, девственников и всех святых, священными песньми ублажаем, да мо́лите всех Владыку о спасении душ наших.

**Я**ко служителие Владыце, священнотаи́нницы явльшеся, совокупистеся служителем небесным; с нимиже о нас моления приносите, молим вас.

Слава: **С**о священномученики купно и со всеми пророки, ублажаем вся преподобныя и праведныя, девы и жены, светло добльствовавшия; тех мольбами, Христе, избави геенны души наша.

И ныне: **Щ**едролюбиваго Бога рождшая плотию, со святыми всеми моли Того присно, от бед спасти нас, всегда Тя величающих, Мати Дево Чистая.

*Молитва:* **Б**оже Святый и на святых почиваяй, трисвятым гласом на небеси от ангел воспеваемый, на земли от человек во святых Своих хвали́мый, давый Святым Твоим Духом комуждо благодать по мере дарования Христова, и тою поставивый Церкви Твоей Святей овы апостолы, овы пророки, овы же благовестники, овы пастыри и учители, ихже словом проповеди, Тебе Самому́ действующему вся во всех, мнози совершишася святии в коемждо роде и роде различными добродетельми благоугодившии Тебе и к Тебе нам образ добрых подвигов своих оставивше, в радости прешедшии, готови, в немже сами искушени быша, и нам напаствуемым помогати: сих святых всех воспоминая и их богоугодное похваляя житие, Тебе Сама́го, в них действовавшаго, и еже хотети, и ежи творити, похваляю, и онех благотворения Твоя дарования быти веруя, прилежно молю Тя, Святе святых: даждь мне грешному последовати их учению, житию, привету, вере, долготерпению, любви, и их молитвенным пособием, паче же Твоею вседействующею благодатию небесныя с ними сподобитися славы, и хвалити Пресвятое имя Твое, Отца, и Сына, и Святаго Духа, во веки, аминь.